Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 497/12/8806	Košice, 12.3.2014
EEČ : 2-65-94-2014

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	trvalé bydlisko: XXXXX
ako matka maloletého dieťaťa aj napriek právoplatnému rozhodnutiu Okresného súdu v Košiciach - okolí zo dňa 22. 10. 2010 pod číslom 9P/191/2010, ktoré nadobudlo právoplatnosť dňa 10. 11. 2010, na základe ktorého bola povinná prispievať na výživu maloletého syna XXXXX, nar. 25. 07. 1995, sumou vo výške 30 % životného minima, čo predstavuje čiastku 25,38 € podľa zák. č. 601/2003 Z.z. o životnom minime v platnom znení, mesačne vždy do 15-teho dňa v mesiaci vopred na účet Redukačného centra XXXXX, počnúc dňom 04. 08. 2010, kde túto povinnosť si menovaná nesplnila, a za obdobie od 04. 08. 2010 do 31. 08. 2011 nevyplatila dlžné výživné, čím jej voči Reedukačnému centru XXXXX vznikol dlh na výživnom v celkvoej výške 279,20 €

lebo zanikla trestnosť činu

Odôvodnenie:
      Uznesením povereného príslušníka Obvodného oddelenia PZ v Bohdanovciach, sp. zn. ORP - 723/BO-KS-2012 zo dňa 20. 07. 2012 bolo vznesené obvinenie XXXXX na tom skutkovom základe, ako je uvedené vo výrokovej časti tohto uznesenia.

      V priebehu konania bola vypočutá obvinená XXXXX, ktorá dňa 28. 01. 2014 pri výsluchu uviedla, že si uvedomuje skutočnosť, že je dlžná na výžive a bude sa snažiť čo najskôr dlžné výživné uhradiť.

      Túto skutočnosť potvrdila aj XXXXX dňa 21. 02. 2014 pri výsluchu, kde uviedla, že obvinená poštovým poukazom zo dňa 30. 01. 2014 uhradila celú dlžnú sumu vo výške 279,20 €.

      Podľa § 215 ods. 1, písm. h/ Trestného poriadku prokurátor zastaví trestné stíhanie, ak zanikla trestnosť činu.

      Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

      Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alexander Chomča
prokurátor